Morten Østergaard (RV), 2009-05-13:
Da jeg fik ordet efter ministrenes besvarelse, takkede jeg for besvarelsen.
Nu vil jeg så sige tak for debatten til ordførerne for de forskellige partier, for jeg kan jo ikke takke ministrene for debat, for de har ikke stillet op til debat.
Jeg må sige, at jeg synes, at der er mange former for magtarrogance, men en af de former for ringeagt, man kan udvise for parlamentet, er, når man i forbindelse med en forespørgselsdebat ikke vil stille sig selv til rådighed for spørgsmål og debat.
Det vidner jo nok om, at regeringen godt er klar over, at det her ikke er nogen særlig god sag.
Støttepartiet har fuldstændig klart underkendt integrationsindsatsen og anser den for at være planløs, og det er klart, at det ikke er noget, som ministrene har nogen interesse i at diskutere, hverken med støttepartiet eller med de andre partier i Folketinget.
Men jeg vil stadig væk sige, at jeg synes, at det, når det nu forekommer igen i dag, bør give anledning til at drøfte, om formerne for forespørgselsdebatter er de rigtige, når ministrene ikke stiller sig til rådighed for spørgsmål og for debat.
Integrationsministeren var inde på i sin besvarelse, at sandheden er, at det går langt bedre.
Og det er jo så en sandhed med modifikationer.
Når man så kigger bl.a. i rapporten om marginaliserede unge, kan man se, at man der siger, at der ikke er sket en nævneværdig udvikling, når det kommer til, hvor mange der står uden for uddannelse og arbejde.
Så er det jo rigtigt, og det var både Venstres ordfører og ministeren inde på, at beskæftigelsesfrekvensen, som jeg tror Venstres ordfører talte om, er steget; der er kommet mange indvandrere i arbejde.
Situationen var jo den, som jeg var inde på i forhold til fru Helle Sjelle, at der i 2003 blev udstedt 31.000 opholdstilladelser.
Jeg beklager, at jeg kom til at sige, at tallene fra sidste år ikke var offentliggjort.
Det var, fordi den samlede årsrapport ikke er offentliggjort, men tallene er offentliggjort for 2008.
Sidste år var det jo steget til 68.000 opholdstilladelser.
Det skyldes jo især, at der er nogle EU-opholdstilladelser, og der er folk, der er kommet hertil for at få arbejde.
Og i Det Radikale Venstre har vi ingenting imod, at folk fra udlandet kommer til Danmark for at arbejde, når der er behov for det, men det illustrerer jo bare, at det er for absurd at tale om at sætte stop for indvandringen på et tidspunkt, hvor man sådan set aldrig har uddelt så mange opholdstilladelser, som man gjorde sidste år.
Omvendt er det absurd at sige, at det er afgørende for integrationspolitikken, at der ikke kommer indvandrere hertil på et tidspunkt, hvor man altså lige har sat rekord i at trække indvandrere hertil.
Jeg ville have spurgt ministeren - men det får jeg så ikke lejlighed til, men det kan jeg så gøre via opfølgende spørgsmål i udvalget - med hensyn til de her mennesker, som nu opfylder regeringens kvote på de 25.000, som man gerne vil opnå, om den øgede beskæftigelsesgrad ikke i særlig grad er båret hertil af folk, som er kommet hertil inden for de sidste år.
For den integrationsindsats, der retter sig mod dem, der har været her eller er kommet hertil på anden vis end via erhvervsopholdstilladelse, står faktisk i stampe.
Så er der socialministeren, som altså fortsætter vanen fra sin forgænger med, at man ikke vil lave grundlæggende planer og målsætninger på det boligsociale område.
Vi har været med til at tage initiativer, og vi står jo klar, når man vil.
Vi har lavet boligaftale fra Det Radikale Venstres side, og oppositionen er med i satspuljen.
Men det, der undrer, er, at man ikke vil være med til at lave en samlet plan og sætte et mål for, hvornår vi skal have stoppet den trussel mod sammenhængskraften, som de 37 udsatte boligområder udgør ifølge programudvalget.
Til sidst vil jeg bare sige et par ord til Dansk Folkeparti.
Jeg synes jo et eller andet sted, at det er en farce.
Altså, formanden udtaler under brask og bram, at der er brug for en ny integrationspolitik, udviklingen skal vendes, og der skal være en konkret plan.
I dag kommer ordføreren så her og erklærer sig på den ene side enig med sin formand
det er nok også klogt, når man tænker på den disciplin, der køres med i Dansk Folkeparti - men fremlægger på den anden side en vedtagelse, hvor man siger, at udviklingen skal fortsætte.
Man må jo ligesom finde ud af, hvad man vil i Dansk Folkeparti.
Enten skal udviklingen fortsætte, eller også skal udviklingen vendes.
Enten kører det, som det skal, eller også er det planløst.
Men man kan jo ikke både sige, at alting er godt og alting er skidt.
Det, der er problemet med Dansk Folkeparti, er, at nogle gange, når de går ud på Slotspladsen og taler med medierne, siger de, at alting er skidt, men når de kommer ind i Folketingssalen og skal stå til regnskab for det, de har sagt, falder de alligevel bovlamt ned og tilslutter sig regeringen.
Til gengæld kan de så få lov at være ordfører for både Venstre og Konservative og Dansk Folkeparti.
Jeg synes, at det er en farce.
Det er svært at tage Dansk Folkepartis formand alvorligt, når hun udtaler sig til pressen og derefter sender ordførere ned i salen med det stik modsatte budskab.
Men jeg takker for debatten, så fik vi da i det mindste klarhed over det.